SIRI วิ่งต่อ 3% รับงบ Q2 โตเกินคาด ลุ้นยอดขายทั้งปีแตะเป้า 3.5 หมื่นลบ.
SIRI พุ่งต่อ 3% ขานรับกำไรไตรมาส 2/65 โตเกินคาด พ่วงปันผล 0.04 บาท ขึ้น XD 29 ส.ค.นี้ เคาะจ่าย 13 ก.ย.65 จับตายอดขายปีนี้ทยานตามเป้า 3.5 หมื่นล้านบาท
SIRI พุ่งต่อ 3% รับกำไร Q2/65 โตเกินคาด พ่วงปันผล 0.04 บาท ขึ้น XD 29 ส.ค.นี้ เคาะจ่าย 13 ก.ย.65 จับตายอดขายปีนี้ทะยานตามเป้า 3.5 หมื่นล้าน
17 ส.ค. 2565

ผู้สื่อข่าวรายงานว่า วันนี้ (17 ส.ค.65) ราคาหุ้น บริษัท แสนสิริ จำกัด (มหาชน) หรือ SIRI ณ เวลา 11:39 น. อยู่ที่ระดับ 1.10 บาท บวก 0.03 บาท หรือ 2.80% สูงสุดที่ระดับ 1.12 บาท ต่ำสุดที่ระดับ 1.07 บาท ด้วยมูลค่าการซื้อขาย 154.52 ล้านบาท

โดยราคาหุ้นปรับตัวเพิ่มขึ้นต่อเนื่อง หลังรายงานผลการดำเนินงานงวดไตรมาส 2 และงวด 6 เดือนมีกำไรเติบโตอย่างโดดเด่น โดยไตรมาส 2/65 บริษัทมีกำไรสุทธิ อยู่ที่ 917.62 ล้านบาท เติบโต 38.65% จากงวดเดียวกันของปีก่อน ที่มีกำไร 661.83 ล้านบาท ส่วนงวด 6 เดือนแรกมีกำไร 1.22 พันล้านบาท เติบโต 16.66% จากงวดเดียวกันของปีก่อน ที่มีกำไร 1.04 พันล้านบาท
นอกจากนี้บริษัทฯ ประกาศจ่ายปันผลจากงวดดำเนินงานวันที่ 1 ม.ค. 65 ถึงวันที่ 30 มิ.ย. 65 เป็นเงินสดในอัตราหุ้นละ 0.04 บาท กำหนดขึ้นเครื่องหมาย XD วันที่ 29 ส.ค. 65 และกำหนดจ่ายเงินปันผลในวันที่ 13 ก.ย. 65
ทั้งนี้ บล.กรุงศรี ระบุในบทวิเคราะห์ว่า กำไรไตรมาส 2/65 ของ SIRI เติบโตดีกว่าประมาณการของทางฝ่ายวิจัย 48% และดีกว่า Consensus 9% โดยกำไรงวดครึ่งปีแรก 65 เพิ่มขึ้น 17% จากช่วงครึ่งปีก่อน และคิดเป็น 52% ของประมาณการกำไรปี 65 ของทางฝ่ายวิจัย
ขณะที่ก่อนหน้านี้ นายอาณัติ กิตติกุลเมธี รองกรรมการผู้จัดการฝ่ายพัฒนาโครงการแนวราบ SIRI กล่าวว่า ในช่วงครึ่งหลังของปี 2565 แสนสิริพร้อมรุกกลยุทธ์ ‘Speed to Market#2’ มองตลาดเร็ว ปรับตัวไว พร้อมรองรับทุกสถานการณ์ ตอกย้ำตำแหน่ง “ผู้นำตลาดลักซ์ซัวรี่” และ “แบรนด์อันดับหนึ่งคนอยากมีบ้าน” สะท้อนจากความสำเร็จของยอดขายโครงการแนวราบตลอด 7 เดือนแรกของปี 2565 ที่สูงถึง 18,600 ล้านบาท คิดเป็น 77% ของเป้ายอดขายโครงการแนวราบ 24,000 ล้านบาทในปีนี้ และคิดเป็น 54% จากเป้ายอดขายรวมของบริษัทที่ 35,000 ล้านบาท
โดยยอดขายส่วนใหญ่ของโครงการแนวราบมาจากโครงการระดับบนกว่า 54% มูลค่ารวมกว่า 10,200 ล้านบาท โดยมีไฮไลท์ความสำเร็จ ได้แก่ นาราสิริ กรุงเทพกรีฑา ซึ่งสร้างยอดขายได้ถึง 80% ตั้งแต่ยังไม่เปิดโครงการ ขณะที่เศรษฐสิริ กรุงเทพกรีฑา 2 และบุราสิริ บึงหนองโคตร ขอนแก่น ได้ปิดการขายครบ 100% และจากแนวโน้มความต้องการที่อยู่อาศัยระดับบนที่เติบโตต่อเนื่องในช่วงครึ่งปีหลัง แสนสิริจึงวางแผนเปิดตัวโครงการบ้านเดี่ยวระดับลักซ์ซัวรี่ เพิ่มอีก 4 แบรนด์ บน 5 ทำเลศักยภาพ มูลค่าโครงการรวม 19,000 ล้านบาท นำร่องด้วยบุราสิริ กรุงเทพกรีฑา มูลค่าโครงการรวม 4,800 ล้านบาท